Up-84/98
Natisni
Opravilna št.:
Up-84/98
Datum odločitve:
24. 6. 1999
ECLI:
ECLI:SI:USRS:1999:Up.84.98
Akt:
Ustavna pritožba L. B. zoper sodbo Vrhovnega sodišča št. U 1513/94 z dne 26. 2. 1997 v zvezi z odločbo Ministrstva za notranje zadeve št. 0011/6-XVII-186.386 z dne 12. 9. 1994
Izrek:
Ustavna pritožba L. B. zoper sodbo Vrhovnega sodišča v zvezi z odločbo Ministrstva za notranje zadeve se zavrže.
Evidenčni stavek:
Ker je bila ustavna pritožba vložena po več kot šestdeset dneh od vročitve izpodbijane sodbe Vrhovnega sodišča in ne gre za posebej utemeljen primer, jo je Ustavno sodišče zavrglo.
Geslo:
Ustavna pritožba, rok.
Pravna podlaga:
Zakon o Ustavnem sodišču (ZUstS), 1. odst. 52., 3. odst. 52., 1. al. 1. odst. 55. čl.
Opomba:
Vrsta zadeve:
ustavna pritožba
Vrsta akta:
drugi akti
Datum vloge:
6. 4. 1998
Vrsta odločitve:
sklep
Vrsta rešitve:
zavrženje
Dokument:
US19565
Up-84/98
24. 6. 1999
S K L E P
Ustavno sodišče je v postopku za preizkus ustavne pritožbe L. B. iz L., ki ga zastopa B. H. - F., odvetnica v L. na seji senata dne 24. junija
1999
s k l e n i l o :
Ustavna pritožba L. B. zoper sodbo Vrhovnega sodišča št. U 1513/94 z dne 26. 2. 1997 v zvezi z odločbo Ministrstva za notranje zadeve št. 0011/6-XVII-186.386 z dne 12. 9. 1994 se zavrže.
O b r a z l o ž i t e v
1. Pritožnik z ustavno pritožbo, vloženo dne 4. 4. 1998, izpodbija sodbo Vrhovnega sodišča, s katero je bila v upravnem sporu zavrnjena njegova tožba zoper odločbo Ministrstva za notranje zadeve (v nadaljevanju: MNZ), s katero je slednje na podlagi tretjega odstavka 40. člena Zakona o državljanstvu Republike Slovenije (Uradni list RS, št. 1/91-I, 30/91-I, 38/92, 61/92 - odlUS in 13/94 - ZDRS) zavrnilo njegovo vlogo za sprejem v državljanstvo.
2. Pritožnik navaja, da je ustavna pritožba vsebinsko utemeljena, saj izpodbijani odločbi kršita 22. člen Ustave. MNZ in Vrhovno sodišče naj bi v podobnih primerih izdala celo vrsto neustavnih odločb, vendar jih je Ustavno sodišče odpravilo. Le z ugoditvijo ustavni pritožbi bi bila po pritožnikovem mnenju izpolnjena zahteva iz 14. člena Ustave o enakosti pred zakonom, saj bi le odprava obeh odločb omogočila, da bi postopek pridobitve državljanstva tudi v njegovem primeru potekal zakonito, pošteno in na način, ki ga določata Ustava in zakon.
Pritožnik navaja, da mu grozijo z izgonom, kar naj bi preprečevalo normalen in skladen razvoj osebnosti njegovih mladoletnih otrok in kršilo njegove pravice iz 53., 54. in 56. člena Ustave.
3. Po prvem odstavku 52. člena Zakona o Ustavnem sodišču (Uradni list RS, št. 15/94 - v nadaljevanju: ZUstS) je treba ustavno pritožbo vložiti v 60 dneh od dneva vročitve posamičnega akta, zoper katerega je možna ustavna pritožba. Po tretjem odstavku 52. člena ZUstS pa lahko v posebno utemeljenih primerih Ustavno sodišče izjemoma odloča o ustavni pritožbi, ki je vložena po izteku roka iz prvega odstavka tega člena.
4. Izpodbijana sodba je bila pritožniku vročena dne 18. 4. 1997, ustavno pritožbo pa je vložil dne 4. 4. 1998, deset mesecev prepozno. Tega se zaveda tudi pritožnik, zato predlaga izjemno obravnavanje zadeve po preteku roka za vložitev ustavne pritožbe, saj meni, da gre za posebej utemeljen primer. Ustavno sodišče ocenjuje, da iz podatkov v spisu ne izhaja, da bi šlo za posebno utemeljen primer, ki bi izjemoma dovoljeval odločanje o ustavni pritožbi, vloženi po izteku šestdesetdnevnega roka. Prav tako tega ne izkazujejo razlogi, ki jih navaja pritožnik.
Opustitev pravočasne vložitve ustavne pritožbe pa sama po sebi še ni razlog za izjemno obravnavo po navedeni določbi.
5. Senat Ustavnega sodišča je sprejel ta sklep na podlagi prve alinee prvega odstavka 55. člena ZUstS v sestavi: predsednica senata Milojka Modrijan ter člana dr. Janez Čebulj in Lojze Janko.
Predsednica senata:
Milojka Modrijan